Imtella' Novembru 27, 2021 Il-varjant ġdid tal-Covid-19, imlaqqam Omicron, instab fl-Ingilterra wkoll. Il-Ministru tas-Saħħa Ingliż, Sajid Javid, ħabbar li fir-Renju Unit instabu żewġ każi tal-varjant il-ġdid tal-Coronavirus. Il-każi nstabu f'Chelmsford u f'Nottingham. Javid qal li ż-żewġ persuni jinsabu f'iżolament fir-residenzi tagħhom u qed jinżammu taħt osservazzjoni. Żied, li l-każijiet huma tal-istess cluster. Ilbieraħ, l-awtoritajiet Belġjani rrappurtaw l-ewwel każ tal-varjant il-ġdid tal-Covid fl-Ewopa. Intant, 61 passiġġier li waslu l-Olanda mill-Afrika t'Isfel ħarġu pożittivi għall-Covid-19 u s'issa għadu mhux magħruf jekk humiex morda bil-varjant il-ġdid tal-Covid. Ara wkoll: Fl-Olanda: 61 passiġġier bil-COVID-19 wara titjira mill-Afrika t'Isfel